सूर्य षष्ठी व्रत की मुख्य शुरुआत कार्तिक शुक्ल पक्ष की पंचमी तिथि को खरना से मानी जाती है। वेदाचार्यों के मुताबिक व्रत रखने वाले पूरे दिन निर्जला रहकर घर में पूजा स्थल या कमरे में पूड़ी, रोटी और मीठा चावल बनाते हैं। बंद कमरे में गोधूलि बेला में पूजा-अर्चना के बाद प्रसाद और जल ग्रहण किया जाता है। प्रसाद खाते समय किसी प्रकार का शोर न हो इसका विशेष ध्यान रखा जाता है। यदि खाना खाते समय तेज आवाज कान में पड़ जाए तो अशुभ माना जाता है। डाला छठ पर्व में डूबते और उगते सूर्य को अर्घ्य देने का विधान है। इस महापर्व में सबसे खास बात यह है कि उगते सूर्य के पहले डूबते सूर्य को अर्घ्य देकर पूजा की जाती है। मान्यता है कि सूर्य उपासना से बड़ी से बड़ी विपदा को टाला जा सकता है।